L 258/10
EL
Επίσημη Εφημερίδα της Ευρωπαϊκής Ένωσης
5.10.2022
42.
τονίζει ότι επί του παρόντος δεν υπάρχουν φωτοβολταϊκά πάνελ σε κανένα από τα κτίρια του Κοινοβουλίου στο Στρασβούργο, καθώς έχει δοθεί έμφαση σε αποτελεσματικότερα μέσα εξοικονόμησης ενέργειας, με την εγκατάσταση νέων αντλιών θερμότητας υψηλής απόδοσης· σημειώνει ότι οι μελέτες σκοπιμότητας βάσει των οποίων αποφασίστηκε να μην εγκατασταθούν ηλιακά πάνελ στις οροφές των κτιρίων στο Στρασβούργο χρονολογούνται από το 2011, και επαναλαμβάνει ότι οι τιμές για τα ηλιακά πάνελ έχουν μειωθεί κατά περισσότερο από 80 % από το 2010· καλεί το Προεδρείο να αξιολογήσει την εγκατάσταση φωτοβολταϊκών πάνελ έως το 2023, λαμβάνοντας υπόψη την τεχνική εφικτότητα και την οικονομική αποδοτικότητα·
43.
εκφράζει την ικανοποίησή του για την εγκατάσταση αντλιών θερμότητας και μονάδων συμπαραγωγής στα κτίρια στο Στρασβούργο και τις Βρυξέλλες για την παραγωγή ηλεκτρικής ενέργειας και θερμότητας από ανανεώσιμες πηγές· εκφράζει επίσης την ικανοποίησή του για το γεγονός ότι το νέο κτίριο Adenauer στο Λουξεμβούργο κατασκευάστηκε με τη χρήση των πλέον σύγχρονων διαθέσιμων περιβαλλοντικών τεχνικών, συμπεριλαμβανομένων της γεωθερμικής και ηλιακής ενέργειας και της πλήρους χρήσης του φυσικού φωτός· καλεί το Κοινοβούλιο να αυξήσει περαιτέρω το μερίδιο των ανανεώσιμων πηγών ενέργειας στο ενεργειακό του μείγμα και, ειδικότερα, στην παραγωγή ενέργειας, και να καταργήσει σταδιακά τη χρήση ορυκτών καυσίμων το συντομότερο δυνατόν· καλεί το Κοινοβούλιο να δημοσιεύσει τα ενεργειακά πιστοποιητικά όλων των κτιρίων του·
44.
υπενθυμίζει ότι οι αποδοτικές λύσεις φωτισμού αποτελούν ουσιαστικό παράγοντα για τη βιωσιμότητα των κτιρίων· εκφράζει την ικανοποίησή του για το γεγονός ότι, όποτε είναι δυνατό και εφικτό, εξετάζεται η αντικατάσταση των υφιστάμενων φωτιστικών στα κτίρια του Κοινοβουλίου με λαμπτήρες LED χαμηλής κατανάλωσης ενέργειας· εκφράζει τη λύπη του για το γεγονός ότι δεν διαθέτουν όλα τα γραφεία στους τρεις τόπους εργασίας του Κοινοβουλίου ανιχνευτές κίνησης και, από ό,τι φαίνεται, οι ανιχνευτές κίνησης σε αρκετά γραφεία στο κτίριο Spinelli δεν λειτουργούν· καλεί το Κοινοβούλιο να διασφαλίσει ότι θα υπάρχουν πλήρως λειτουργικοί ανιχνευτές κίνησης, όπου αυτό είναι εφικτό, προκειμένου να μειωθεί η κατανάλωση ενέργειας·
45.
εκφράζει την ικανοποίησή του για το γεγονός ότι η επέκταση του βρεφονηπιακού σταθμού Wayenberg στις Βρυξέλλες, που ολοκληρώθηκε τον Σεπτέμβριο του 2020, είναι το πρώτο παθητικό κτίριο του Κοινοβουλίου· καλεί το Προεδρείο, το 2022 να ξεκινήσει τεχνικές μελέτες προκειμένου να εντοπίσει πρόσθετες δυνατότητες για περαιτέρω μείωση της κατανάλωσης ενέργειας και αύξηση της παραγωγής ανανεώσιμης ενέργειας και να τις εφαρμόσει το συντομότερο δυνατό·
46.
υπενθυμίζει ότι σχεδόν τα δύο τρίτα του αποτυπώματος άνθρακα του Κοινοβουλίου προέρχονται από τη μεταφορά ανθρώπων· ζητεί να εξεταστεί η επέκταση της εθελοντικής τηλεργασίας σε περισσότερες ημέρες και καθήκοντα, στις περιπτώσεις που αυτό κρίνεται σκόπιμο και υπό την προϋπόθεση ότι δεν διαταράσσεται το κοινοβουλευτικό έργο· έχοντας υπόψη τη σημασία της φυσικής παρουσίας, υπενθυμίζει ότι το Κοινοβούλιο έχει συστήσει ομάδες εργασίας σε σχέση με το μέλλον των εργασιών εντός του θεσμικού οργάνου· καλεί το Κοινοβούλιο να λάβει υπόψη τα συμπεράσματα των ομάδων εστίασης· ζητεί να δίνεται προτεραιότητα σε μέσα μεταφοράς χαμηλών ανθρακούχων εκπομπών για τις αποστολές, στις περιπτώσεις που αυτό κρίνεται σκόπιμο·
47.
εκφράζει την ικανοποίησή του για τη σταδιακή μετάβαση σε οχήματα μηδενικών εκπομπών στον στόλο υπηρεσιακών οχημάτων του Κοινοβουλίου· ζητεί να εξηλεκτριστεί πλήρως ο στόλος υπηρεσιακών οχημάτων το αργότερο έως το 2024·
48.
ζητεί κατάλληλη αύξηση του αριθμού των φορτιστών ηλεκτρικών οχημάτων σύμφωνα με την τρέχουσα και την επικείμενη ζήτηση· ζητεί πρόσθετους χώρους στάθμευσης ποδηλάτων· ζητεί τη δημιουργία επαρκών χώρων στάθμευσης ποδηλάτων μεταφοράς φορτίου προκειμένου να διασφαλιστεί ότι οι χώροι στάθμευσης κανονικών ποδηλάτων είναι προσβάσιμοι για τους χρήστες κανονικών ποδηλάτων·
49.
σημειώνει ότι η σπατάλη τροφίμων στο Κοινοβούλιο ανήλθε σε 0,055-0,068 kg ανά σερβιριζόμενο γεύμα μεταξύ 2018 και 2020· εκφράζει την ικανοποίησή του για τις προσπάθειες του Κοινοβουλίου να μειώσει τη σπατάλη τροφίμων με τη συγκέντρωση τροφίμων που δεν καταναλώθηκαν και την παράδοσή τους σε οργανώσεις «πρώτης γραμμής», οι οποίες τα χορηγούν σε άτομα που τα έχουν ανάγκη· καλεί το Κοινοβούλιο να συνεχίσει να διερευνά τρόπους για την περαιτέρω μείωση της σπατάλης τροφίμων·
50.
εκφράζει την ικανοποίησή του για την εισαγωγή μιας ευρύτερης και πιο βιώσιμης επιλογής τροφίμων, συμπεριλαμ­ βανομένης της εισαγωγής μεγαλύτερης ποικιλίας προϊόντων για χορτοφάγους και αμιγώς χορτοφάγους, στα κυλικεία του Κοινοβουλίου· προτείνει να αυξηθεί η ποικιλία των χορτοφαγικών και αμιγώς χορτοφαγικών γευμάτων που σερβίρονται στα κυλικεία του Κοινοβουλίου· ζητεί επίσης να είναι διαθέσιμη καθημερινά τουλάχιστον μία επιλογή φρέσκου γεύματος χωρίς γλουτένη και οι πληροφορίες για τις αλλεργίες και τη διατροφική αξία να βρίσκονται σε εμφανές σημείο στις κάρτες τροφίμων δίπλα στους πάγκους·